
供僧報佛恩—一           海濤  輯
◎《佛說盂蘭盆經》                     西晉月氏三藏竺法護 譯
聞如是：一時佛在舍衛國祇樹給孤獨園。大目犍連始得六通，欲度父母，報乳哺之恩，即以道眼觀視世間，見其亡母生餓鬼中，不見飲食，皮骨連立。目連悲哀，即以鉢盛飯，往餉其母。母得鉢、飯，便以左手障鉢，右手摶食。食未入口，化成火炭，遂不得食。目連大叫，悲號涕泣，馳還白佛，具陳如此。
佛言：「汝母罪根深結，非汝一人力所奈何。汝雖孝順，聲動天地，天神、地神、邪魔、外道道士、四天王神亦不能奈何，當須十方眾僧威神之力，乃得解脫！吾今當為汝說救濟之法，令一切難皆離憂苦，罪障消除！」
佛告目蓮：「十方眾僧於七月十五日僧自恣時，當為七世父母，及現在父母厄難中者，具飯、百味、五果、汲灌盆器、香油錠爥(燈燭)、床敷臥具、盡世甘美，以著盆中，供養十方大德眾僧。當此之日，一切聖眾或在山間禪定，或得四道果，或樹下經行，或六通自在，教化聲聞、緣覺，或十地菩薩大人、權現比丘，在大眾中，皆同一心受鉢和羅飯，具清淨戒聖眾之道，其德汪洋。其有供養此等自恣僧者，現在父母、七世父母、六親眷屬得出三途之苦，應時解脫，衣食自然。若父母現在者，福樂百年；若七世父母生天，自在化生，入天華光，受無量快樂。時佛勅十方眾僧，皆先為施主家呪願七世父母，行禪定意，然後受食。初受食時，先安在佛佛前、塔寺中佛前，眾僧呪願竟，便自受食。」
爾時目連比丘及大菩薩眾，皆大歡喜。目連悲啼泣聲釋然除滅。是時目連母即於是日得脫一劫餓鬼之苦。
目連復白佛言：「弟子所生母得蒙三寶功德之力，眾僧威神之力故。若未來世一切佛弟子、行孝順者，亦應奉此盂蘭盆，救度現在父母乃至七世父母，為可爾否？」

佛言：「大善，快問！我正欲說，汝今復問。善男子！若有比丘、比丘尼，國王、太子、大臣、宰相、三公百官、萬民庶人，行孝慈者，皆應為所生現在父母，過去七世父母，於七月十五日――佛歡喜日、僧自恣日――，以百味飲食安盂蘭盆中，施十方自恣僧。願使現在父母壽命百年、無病、無一切苦惱之患，乃至七世父母離餓鬼苦，生人、天中，福樂無極。是佛弟子修孝順者，應念念中常憶父母，乃至七世父母，年年七月十五日，當以孝慈憶所生父母，乃至七世父母，為作盂蘭盆，施佛及僧，以報父母長養慈愛之恩。若一切佛弟子應當奉持是法！」
爾時目連比丘、四輩弟子，聞佛所說，歡喜奉行。
◎《大盆淨土經》遺珠              （依《法苑珠林》補編）
十六國王聞佛說目連救母，脫三劫餓鬼之苦，生人道中，母子相見。時瓶沙王即勅藏臣：「為吾造盆！」藏臣奉勅，即以五百金盆、五百銀盆、五百瑠璃盆、五百硨璖盆、五百瑪瑙盆、五百珊瑚盆、五百琥珀盆，各各盛滿百一味飲食，事事如法，將來獻佛及僧。……
瓶沙王造五百金鉢。盛滿千色華。五百銀鉢盛滿千色白木香，五百瑠璃鉢盛滿千色紫金香，五百硨璖鉢盛滿千色黃蓮華，五百瑪腦鉢盛滿千色赤蓮華，五百珊瑚鉢盛滿千色青木香，五百琥珀鉢盛滿千色白蓮華。王視如法，即勅兵臣嚴駕十四萬眾，俱到祇桓寺，禮佛，奉盆及僧。以七寶盆鉢俱施與佛及僧。受用竟，還駕歸國。七世父母超過七十二劫生死之罪。
其次須達居士、毘舍佉母、二百優婆夷、波斯匿王、末利夫人等，頒宣國內，依目連盆法為吾造盆。各用五百紫金盆黃金盆。盛滿百一味飯食。後以五百紫金輿、五百黃金輿盛滿百一物，事事具足，遂至王及夫人前，見其如法。時王即以嚴駕，十八萬眾共至佛前，奉千金盆、千金輿等。竟，敬禮還歸。七世父母超過七十二劫生死之罪。

